Il-Kunsill estenda l-missjoni tal-pulizija tal-UE għat-Territorji Palestinjani (EUPOL COPPS) sat-30 ta' Ġunju 2016. Din hija parti mill-isforzi ġenerali tal-UE b'appoġġ għall-bini tal-istat Palestinjan fil-kuntest tal-ħidma lejn riżoluzzjoni komprensiva tal-konflitt bejn Iżrael u l-Palestina, ibbażata fuq soluzzjoni b'żewġ stati. Il-missjoni, immexxija fil-qafas tal-politika ta' sigurtà u ta' difiża komuni (PSDK), ilha minn Jannar 2006 tassisti lill-Awtorità Palestinjana fil-bini tal-istituzzjonijiet ta' Stat futur tal-Palestina fl-oqsma tal-pulizija u tal-ġustizzja kriminali. Bil-kontribut tagħha għar-riforma tas-setturi tas-sigurtà u tal-ġustizzja, il-missjoni tappoġġa l-isforzi biex tiżdied is-sigurtà tal-popolazzjoni Palestinjana u biex jissaħħaħ l-istat tad-dritt. Is-Sur Rodolphe Mauget huwa l-Kap tal-Missjoni. Bejn l-1 ta' Lulju 2015 u t-30 ta' Ġunju 2016 ġie allokat baġit ta' €9.175 miljun għall-attivitajiet tal-missjoni. Fl-istess ħin, il-Kunsill estenda l-mandat tal-missjoni tal-UE ta' assistenza fil-fruntieri għall-punt ta' qsim ta' Rafah (EU BAM Rafah) sat-30 ta' Ġunju 2016.